Broj: 711-I-1335-M-204/22-02-21

Zagreb, 21. travnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Davorina Ivanjeka, zamjenika predsjednice Povjerenstva, te Tončice Božić, Aleksandre Jozić Ileković i Tatijane Vučetić kao članova Povjerenstva, na temelju članka na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI), **na zahtjev obveznika** **Ante Cvitkovića, ravnatelja Nastavnog zavoda za javno zdravstvo Brodsko-posavske županije,** za davanjem mišljenja, na 168. sjednici, održanoj dana 21. travnja 2021.g., daje sljedeće

**MIŠLJENJE**

1. **Temeljem članka 17. stavaka 1. i 2. ZSSI-a, obveznik Ante Cvitković za vrijeme obnašanja dužnosti ravnatelja Nastavnog zavoda za javno zdravstvo Brodsko-posavske županije može obavljati funkciju** **člana Savjetodavnog stručnog povjerenstva u postupku procjene utjecaja na okoliš regionalnog centra za gospodarenje otpadom „Šagulje" na području Općine Dragalić i Grada Nova Gradiška, Brodsko-posavska županija, te za ovu funkciju primati naknadu.**
2. **Temeljem odredbe članka 17. stavka 4. ZSSI-a obveznik Ante Cvitković je dužan prilikom podnošenja imovinske kartice prijaviti Povjerenstvu naknade stečene temeljem obavljanjem funkcije iz točke I. ove izreke.**

Obrazloženje

Zahtjev za davanjem mišljenja Povjerenstva podnio je obveznik Ante Cvitković, ravnatelj Nastavnog zavoda za javno zdravstvo Brodsko-posavske županije.Zahtjev je u Povjerenstvu zaprimljen 15. travnja 2022.g. pod poslovnim brojem 711-U-4200-M-204/22-01-6, povodom kojeg se vodi predmet broj M-204/22.g.

Člankom 3. stavkom 1. podstavkom 65. ZSSI-a, propisano je da su ravnatelji ustanova u zdravstvu kojima je osnivač Republika Hrvatska ili jedinica lokalne, odnosno područne (regionalne) samouprave obveznici u smislu navedenog Zakona, stoga je obveznik Ante Cvitković, ravnatelj Nastavnog zavoda za javno zdravstvo Brodsko-posavske županije, kojoj je osnivač Brodsko-posavska županija, dužan postupati sukladno odredbama ZSSI-a.

Člankom 8. stavkom 3. i 4. ZSSI-a propisano je da su obveznici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U podnesenom zahtjevu obveznik iznosi nedoumice vezano za uplaćeni novčani iznos za rad u Savjetodavnom stručnom povjerenstvu u postupku procjene utjecaja na okoliš regionalnog centra za gospodarenje otpadom ,,Šagulje“ na području Općine Dragalić i Grada Nova Gradiška, Brodsko-posavska županija.

Obveznik obrazlaže da ga je Ministarstvo gospodarstva i održivog razvoja odlukom od 5. srpnja 2021. imenovalo kao člana u navedeno Savjetodavno stručno povjerenstvo te da je prva sjednica održana 7. srpnja 2021. Navodi da je njegova zadaća bila iznijeti primjedbe, sugestije i prijedloge, što je vidljivo iz poziva za 1. sjednicu, te da je sadržaj njegova rada kao stručnjaka (doktor medicine, specijalist epidemiologije) vidljiv iz primjedbi koje je poslao mailom od 20. srpnja 2021. Također navodi da je druga sjednica ovog Savjetodavnog stručnog povjerenstva održana putem videokonferencije 28.siječnja.2022 (mail se nalazi u privitku), a završno mišljenje je trebalo dati do 10. veljače 2022.

Nadalje ističe kako je između tih dviju sjednica postojala komunikacija putem elektroničke pošte koju može predočiti, a odnosi se na eventualna davanja dodatnih mišljenja, pregleda i primjedbi drugih članova istog Savjetodavnog stručnog povjerenstva te da mu je Ministarstvo gospodarstva i održivog razvoja uplatilo 800,00 kn na račun 28. veljače 2022.

Iznosi da obnaša dužnost ravnatelja Nastavnog zavoda za javno zdravstvo Brodsko-posavske županije, s kojim ima s sklopljen aneks ugovora o radu temeljem kojeg za vrijeme obnašanja dužnosti ravnatelja obavlja i poslove doktora medicine, spec, epidemiologije te voditelja Službe za epidemiologiju i javno zdravstvo, slijedom čega traži mišljenje Povjerenstva treba li vratiti primljeni iznos u proračun Republike Hrvatske.

Iz priložene Odluke klasa: UP/I-351-03/21-08/20, urbroj: 517-05-1-1-21-11 od 05. srpnja 2021. razvidno je da je obveznik Ante Cvitković odukom ministra gospodarstva i održivog razvoja imenovan članom Savjetodavnog stručnog povjerenstva u postupku procjene utjecaja na okoliš regionalnog centra za gospodarenje otpadom „Šagulje" na području Općine Dragalić i Grada Nova Gradiška, Brodsko-posavska županija.

Uvidom u imovinsku karticu koju je podnio Povjerenstvu, utvrđeno je da obveznikAnte Cvitković dužnosti ravnatelja Nastavnog zavoda za javno zdravstvo Brodsko-posavske županije obnaša profesionalno.

Člankom 17. stavkom 1. ZSSI-a propisano je da  za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Prema članku 17. stavku 2. ZSSI-a, obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Člankom 87. stavkom 1. Zakona o zaštiti okoliša („Narodne novine“, broj 80/13., 153/13., 78/15., 12/18. i 118/18.) propisano je da u postupku procjene utjecaja zahvata na okoliš svojim mišljenjem sudjeluje savjetodavno stručno povjerenstvo, koje za svaki pojedini zahvat imenuje ministar, odnosno čelnik nadležnog upravnog tijela u županiji te u Gradu Zagrebu, a ako se predviđa veći broj zahvata iste vrste, može se imenovati stalno povjerenstvo za tu vrstu zahvata.

Člankom 87. stavkom 2. navedenog Zakona propisano je da povjerenstvo ocjenjuje utjecaj zahvata na okoliš, njegovo vrednovanje i prihvatljivost na temelju studije o utjecaju zahvata na okoliš te da Ministarstvu, odnosno nadležnom upravnom tijelu u županiji te u Gradu Zagrebu daje mišljenje o prihvatljivosti zahvata, predlaže moguće varijante za okoliš i mjere zaštite okoliša, te program praćenja stanja okoliša.

Sukladno članku 87. stavku 4. istog Zakona sastav i broj članova povjerenstva određuje se odlukom čelnika tijela nadležnog za provedbu postupka, ovisno o vrsti zahvata te ovisno o djelatnosti koja će se obavljati u postrojenju na koje se zahvat odnosi.

Temeljem članka 87. stavka 5. Zakona o zaštiti okoliša članovi povjerenstva imenuju se s popisa osoba koje određuje ministar iz redova znanstvenih i stručnih djelatnika, predstavnika tijela i/ili osoba određenih posebnim propisom, predstavnika jedinica lokalne i područne (regionalne) samouprave te predstavnika Ministarstva, dok sukladno stavku 7. tog članka Zakona povjerenstvo ima pravo na naknadu za svoj rad, a istu sukladno odluci ministra osigurava nositelj zahvata.

U konkretnom slučaju obveznik je za člana Savjetodavnog stručnog povjerenstva u postupku procjene utjecaja na okoliš regionalnog centra za gospodarenje otpadom ,,Šagulje“ na području Općine Dragalić i Grada Nova Gradiška, Brodsko-posavska županija imenovan od strane ministra gospodarstva i održivog razvoja, a navedeno povjerenstvo ocjenjuje utjecaj zahvata na okoliš, odnosno obavlja savjetodavne i druge stručne poslove koji su od javnog interesa.

Imajući u vidu da je obveznik imenovan kao stručna osoba (doktor medicine, specijalist epidemiologije) u svrhu obavljanja savjetodavnih i drugih stručnih poslova koji se po prirodi članstva u Savjetodavnom stručnom povjerenstvu obavljaju povremeno, obveznikAnte Cvitković temeljem članka 17. stavaka 1. i 2. ZSSI-a istodobno s profesionalnim obnašanjem dužnosti ravnatelja Nastavnog zavoda za javno zdravstvo Brodsko-posavske županije može obavljati drugu javnu dužnost člana navedenog Povjerenstva i za to primati naknadu, što je dužan navesti u imovinskoj kartici, sukladno članku 17. stavku 4. ZSSI-a.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

**ZAMJENIK PREDSJEDNICE POVJERENSTVA**

 **Davorin Ivanjek, dipl. iur.**

Dostaviti:

1. Obveznik Ante Cvitković, elektroničkom dostavom
2. Objava na internetskoj stranici Povjerenstva
3. Pismohrana